Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 903/11/5502	Čadca, 21.2.2012
EEČ : 2-37-29-2012

U Z N E S E N I E

Trestná vec:	obvinený XXXXX  
Prečin:	nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Čadca
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 100,00 € 
b.	Konkrétny adresát peňažnej sumy určenej na všeobecne prospešné účely: Fyziatricko – rehabilitačné oddelenie Kysuckej nemocnice s poliklinikou v Čadci 
c.	Suma odovzdaná štátu na peňažnú pomoc obetiam trestnej činnosti: 50,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Turzovka pod spisovou značkou ORP-1467/TU-CA-2011.

Skutková veta: 
- začiatkom mesiaca júl roku 2011 v rodinnom dome č. p. 503 v obci XXXXX - Hlavice, okres XXXXX, v opitosti sa svojej manželke XXXXX, nar. XXXXX, trvale bytom XXXXX - XXXXX, okres XXXXX, vyhrážal bitkou a zabitím, ktorej zo žiarlivosti povedal, že spí so všetkými chlapmi a preto jej vulgárne nadával, ako aj sa jej vyhrážal slovami, že ju zabije, kedy následne ju pritom chcel v chodbe uvedeného domu fyzicky napadnúť úderom ruky zovretou v päsť do oblasti tváre, avšak skrčením sa vyhla jeho úderu do oblasti tváre, kde na zemi skrčenú ju následne ešte kopol do oblasti kolena a opľul,

- dňa 25.09.2011 okolo 20.00 h po tom, čo mu jeho manželka XXXXX ukázala pripravený spísaný návrh o rozvod v počítači na chodbe prvého poschodia rodinného domu č. p. 503 v obci XXXXX - Hlavice, vytrhol z počítača napájací kábel a následne jej vulgárne začal nadávať a vyhrážať sa jej so slovami, že je kurva, piča, sviňa a že ju pre rozvod a údajnú neveru zabije, obesí, uškrtí, z čoho mala obavu o svoj život a zdravie,

- dňa 25.09.2011 okolo pol noci svoju manželku XXXXX opäť pre ten istý dôvod, po tom ako chcela zabrániť, aby podnapitý odišiel z rodinného domu č. p. 503 v obci XXXXX - Hlavice svojím vozidlom, začal ju škrtiť rukami v oblasti krku, počas čoho sa jej vyhrážal zabitím, pričom ju sotil do sprchovacieho kúta, nato keď následne chcela utiecť k svojej matke, tak ju dostihol na vonku pred uvedeným domom, kde ju sotil na zem na drobné kamienky a odtiaľ ju prinútil ísť s ním do spálne uvedeného rodinného domu, kde ju rukami chytil  za ramená spôsobujúc jej drobné podliatiny na rukách, pričom sa jej taktiež vyhrážal, že ju znásilní a že ju obesí na šnúre od nočnej lampy, ktorú chytil do ruky, z ktorých incidentov mala obavu o život a zdravie, pričom týmto XXXXX nespôsobil zranenie, ktoré by si vyžadovalo lekárske ošetrenie,  

Odôvodnenie: 
Uznesením vyšetrovateľa OR PZ, OKP XXXXX sp. zn.: ČVS:ORP-549/OEK-CA-2011 z 25.09.2011 bolo XXXXX vznesené obvinenie pre zločin týrania blízkej a zverenej osoby podľa § 208 ods. 1 písm. a, b) Tr. zák., pričom po následnom vykonaní dokazovania bol skutok prekvalifikovaný na prečin nebezpečného vyhrážania podľa §360 ods. 1, ods. 2 písm. b) Tr. zák. na tom skutkovom základe tak, ako je to uvedené vo výrokovej časti tohto uznesenia.

     Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu 
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

     Preskúmaním príslušného spisového materiálu som zistil, že v predmetnej veci  sa  koná  o prečine, na  ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por.

     Obvinený a poškodená uzavreli dňa 15.02.2012 dohodu o zmieri, v rámci ktorej obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný, poškodenej sa ospravedlnil a dal prísľub, že sa také konanie už nezopakuje, pričom poškodená žiadnu náhradu škody nepožaduje.

     Dňa 21.02.2012 zložil na účet Okresnej prokuratúry v Čadci peňažnú sumu vo výške 100,- €, určenú na všeobecne prospešné účely pre Fyziatricko - rehabilitačné oddelenie Kysuckej nemocnice s poliklinikou v Čadci, č. účtu XXXXX, vo výške 50,- € a na peňažnú pomoc obetiam trestnej činnosti vo výške 50,- €. Táto suma je primeraná závažnosti spáchaného trestného činu.

     Obvinený a poškodený s týmto spôsobom vybavenia veci vyslovili súhlas. 

     Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že takýto spôsob rozhodnutia je dostačujúci. 
     Preto som rozhodol tak, ako je uvedené vo výrokovej časti tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor